กรณ์ ยันเลื่อนพิจารณางบ 54 ไม่กระทบเวลาเบิกจ่าย
รมว.คลัง ยืนยัน เลื่อนพิจารณางบปี 54 ไม่กระทบเวลาเบิกจ่าย มั่นใจบังคับใช้ทันตามเวลาที่กำหนด
20 ส.ค. 2553

รมว.คลัง ยืนยัน เลื่อนพิจารณางบปี 54 ไม่กระทบเวลาเบิกจ่าย มั่นใจบังคับใช้ทันตามเวลาที่กำหนด
นายกรณ์ จาติกวณิช รมว.คลัง กล่าวถึงกรณีที่ประชุมสภาผู้แทนราษฎรยังพิจารณาร่างพระราชบัญญัติ (พ.ร.บ.) งบประมาณรายจ่ายประจำปี 2554 เลื่อนนัดการประชุมสภาฯ เพื่อพิจารณางบประมาณปี 2554 ออกไปเป็นวันที่ 24 ส.ค. 2553 ว่า จะไม่ส่งผลกระทบต่อการเบิกจ่ายงบดังกล่าว และมั่นใจว่าจะสามารถบังคับใช้ พ.ร.บ. งบประมาณปี 54 ได้ทันตามกำหนดระยะเวลาที่จะมีการบังคับใช้ในวันที่ 1 ต.ค.2553
ทั้งนี้ นายกรณ์ กล่าวอีกว่า คงต้องให้เวลากับสมาชิกสภาผู้แทนราษฎรทุกท่านในการพิจารณาเกี่ยวกับร่าง พ.ร.บ. งบดังกล่าวเพราะเป็นเรื่องที่เกี่ยวข้องกับข้อกฎหมาย และเป็นวงเงินที่มีจำนวนมาก ดังนั้นจึงอาจจำเป็นต้องใช้ระยะเวลาในการพิจารณา เพื่อให้เกิดความโปร่งใสกับทุกฝ่าย
“รัฐบาลเองก็อย่างให้มีการพิจารณาเกี่ยวกับประเด็นดังกล่าวอย่างละเอียดรอบคอบด้วย เพื่อให้เกิดความโปร่งใสที่สุด เพราะเป็นเรื่องที่ค่อนข้างละเอียดอ่อน ทั้งเรื่องของข้อกฎหมายและตัวเลขงบประมาณ ดังนั้นสมาชิกฯ ทุกท่านจึงอาจจำเป็นต้องใช้ระยะเวลาในการพิจารณา” นายกรณ์ กล่าว
นายกรณ์ กล่าวอีกว่า สำหรับกรอบระยะเวลาในการพิจารณา รัฐธรรมนูญได้กำหนดให้ที่ประชุมสภาผู้แทนราษฎรต้องพิจารณาให้แล้วเสร็จภายในวันที่ 26 ส.ค.  2553
อย่างไรก็ตาม ก่อนหน้านี้ นายชัย ชิดชอบ ประธานสภาผู้แทนราษฎร ได้มีการสั่งปิดการประชุมสภาผู้แทนราษฎร ซึ่งอยู่ระหว่างการพิจารณาร่าง พ.ร.บ.งบประมาณรายจ่ายประจำปี 2554 และนัดประชุมอีกครั้งในวันที่ 24 ส.ค. 2553 เนื่องจากติดงานเลี้ยงศีลอดของศาสนาอิสลามให้กับคณะทูต